ROJNA บวก4% นิวไฮรอบ 5 เดือน โบรกฯเชียร์”ซื้อ” ชูเป้า 6.12 บ. คาดผลงานไตรมาส 1/62 โตแกร่ง
ROJNA บวก4% นิวไฮรอบ 5 เดือน โบรกฯเชียร์"ซื้อ" ชูเป้า 6.12 บ. คาดผลงานไตรมาส 1/62 โตแกร่ง โดย ณ เวลา 14.56 น. ราคาอยู่ที่ระดับ 5.35 บาท เพิ่มขึ้น 0.20 บาท หรือ 3.88% สูงสุดที่ระดับ 5.40 บาท ต่ำสุดที่ระดับ 5.20 บาท มูลค่าการซื้อขาย 32.81 ล้านบาท
19 เม.ย. 2562

ผู้สื่อข่าวรายงานว่า ราคาหุ้น บริษัท สวนอุตสาหกรรมโรจนะ จำกัด (มหาชน) หรือ ROJNA ณ เวลา 14.56 น. อยู่ที่ระดับ 5.35 บาท เพิ่มขึ้น 0.20 บาท หรือ 3.88% สูงสุดที่ระดับ 5.40 บาท ต่ำสุดที่ระดับ 5.20 บาท มูลค่าการซื้อขาย 32.81 ล้านบาท

ทั้งนี้ ราคาหุ้นปรับตัวเพิ่มขึ้นทำจุดสูงสุดในรอบ 5 เดือน นับตั้งแต่ราคาหุ้นอยู่ที่ระดับ 5.50 บาท เมื่อวันที่ 14 พ.ย.61
ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ (18 เม.ย.62) แนะนำ “ซื้อ” ROJNA ราคาเป้าหมาย 6.12 บาท/หุ้น โดยคาดว่ากำไรหลักไตรมาส 1/62 เป็น 151 ล้านบาท โตดี เพิ่มขึ้น 15% จากช่วงเดียวกันเมื่อปีก่อน และเพิ่มขึ้น 64% จากไตรมาสก่อน ตามลำดับ ผลพวงจากการโอนกรรมสิทธิ์ที่ดินนิคมฯมากถึง 150 ไร่ คิดเป็นรายได้ 469 ล้านบาท เพิ่มขึ้น 197% จากช่วงเดียวกันเมื่อปีก่อน และเพิ่มขึ้น 17% จากไตรมาสก่อน ตามลำดับ สืบเนื่องจากในช่วงปลายปี 61 กลุ่มบริษัทมียอดขายรอโอน (Backlog) ถึง 549 ไร่ แต่ในประมาณการทั้งปี 62 เรามีสมมุติฐานที่อนุรักษ์นิยมกว่าให้มีการโอนได้ 342 ไร่
อีกทั้งหากพิจารณากำไรสุทธิไตรมาส 1/62 คาดว่าจะยิ่งมีการเติบโตดีเป็น 451 ล้านบาท โตเพิ่มถึง เพิ่มขึ้น 196% จากช่วงเดียวกันเมื่อปีก่อน และเพิ่มขึ้น 81% จากไตรมาสก่อน ตามลำดับ ผลพวงจากบริษัทที่เข้าไปลงทุนคือ GULF มีราคาหุ้นปรับตัวขึ้นแบบทะยาน 17% ตั้งแต่ต้นปีถึงสิ้นไตรมาส 1/62 เป็น 95.50 บาท ยังผลให้คาดการณ์กำไรพิเศษที่บันทึกสูงเป็น 300 ล้านบาท โดย ROJNA มีหุ้น GULF อยู่ในจำนวน 20 ล้านหุ้น อีกทั้งเงินบาทที่แข็งค่าเทียบกับดอลลาร์สหรัฐระหว่างไตรมาส คาดว่ามีกำไรอัตราแลกเปลี่ยนจากการลงทุนไปยังต่างประเทศด้วย เช่น กองทุนเฟรเซอร์ (FPL)
อย่างไรก็ดี จะติดตามผลการดำเนินงานไตรมาส 1/62 อีกครั้ง เพราะคาดการณ์กำไรสุทธิเป็นสัดส่วนถึง 53% จากประมาณการทั้งปี 62 แล้ว จึงถือเป็นส่วนเพิ่ม (Upside Risk) ที่อาจจะมีการปรับประมาณการให้ดีขึ้นต่อไป หากซื้อหุ้นในวันนี้ก็จะยังรับเงินปันผลงวดสุดท้ายปี 61 ทันที่ 0.20 บาท คิดเป็นอัตราผลตอบแทนดี 3.9% XD 3 พ.ค.62 และจ่ายปันผล 23 พ.ค.62 ด้านคาดการณ์อัตราผลตอบแทนเงินปันผลปีนี้และปี 63 ก็คาดว่าจะอยู่ในเกณฑ์ดีเป็น 5.8% และ 6.6% ตามลำดับ
ทั้งนี้ คงคำแนะนำ “ซื้อ” ราคาพื้นฐานเป็น 6.12 บาท ประเมินด้วยวิธี SOP ราคาปิดมีส่วนเพิ่มได้อีก 20% คาดว่า ROJNA จะได้ประโยชน์จากเลือกตั้งในปีนี้ ทำให้นักลงทุนต่างประเทศมีความมั่นใจมาลงทุนในไทย อีกทั้งอาจจะมีการย้ายฐานการผลิตจากจีนมาไทย หลบหลีกภาษีนำเข้าที่สูงจากสหรัฐ ปัจจุบันมีนิคมฯในเขต EEC คือ ระยองและชลบุรีราว 3,000 ไร่ จุดเด่นคือ บริษัทมีรายได้จากธุรกิจไฟฟ้าที่มีความมั่นคงในสัดส่วนราว 80% จากรายได้ทั้งหมด มีโอกาสได้ต่ออายุโรงไฟฟ้า SPP ที่มีอยู่และประมูลโรงไฟฟ้าได้เพิ่มในอนาคต ตามแผนการรับซื้อไฟฟ้า (PDP) ใน 10 ปีข้างหน้า จำนวนมาก